ПЛАН-КАНСПЕКТ УРОКА ПА БЕЛАРУСКАЙ ЛІТАРАТУРЫ Ў 6 КЛАСЕ

ТЭМА: Славутая дачка Полацкай зямлі.

МЭТЫ: Пашырыць веды вучняў пра славутую палачанку Рагнеду, пра далёкія часы айчыннай гісторыі; пазнаёміць з празаічным апісаннем жыццёвага лёсу гераіні, звярнуць увагу шасцікласнікаў на ўзаемаадносіны Рагнеды з яе мужам Уладзімірам і сынам Ізяславам; выхоўваць у вучняў любоў і павагу да гісторыі роднага краю, цікавасць да твораў мастацкай літаратуры, прысвечаных адлюстраванню падзей мінуўшчыны.

**Тып урока**: урок засваення новых ведаў.

 **Ход урока**

**І. Арганізацыйны момант.**

**ІІ. Новы матэрыял.**

1. ***Слова настаўніка:*** Сёння мы з вамі ўспомнім імёны і справы вядомых у нашай славутай гісторыі асоб Рагвалода, Рагнеды, Уладзіміра Краснае Сонейка. Паразважаем з вамі над іх лёсамі, поглядамі, вызначым іх след у гісторыі.

Летапіс называе Полацк сярод гарадоў, дзе сядзелі князі, якія прызнавалі старэйшымі між сябе кіеўскага Алега. Горад нашых продкаў імкнуўся жыць незалежна і будаваць сваю дзяржаву.

У 2-й палове Х стагоддзя ў Полацку кіраваў князь Рагвалод. Ён меў дачку Рагнеду.

( Увазе вучняў прапаноўваецца карціна мастака Аляксея Марачкіна “Рагнеда”).

1. ***Вучаніца выразна чытае ўрывак з паэмы Лявона Случаніна “Рагнеда”.***
2. ***Гутарка з класам.***

Пра якія часы айчыннай гісторыі згадваюць аўтары прачытаных вамі твораў пра Рагнеду?

***Прыкладны адказ вучня:***

*( Рагнеда жыла ў Х стагоддзі. Бацькам яе быў князь Рагвалод.)*

Якім паўстае Полацкае княства са слаўным горадам Полацкам, цэнтрам старажытнай дзяржавы, у паэме Лявона Случаніна? Падмацуйце свае меркаванні тэкстам.

*( Полацк быў моцным, незалежным, вядомым. Нездарма князі з вялікіх гарадоў Кіева і Ноўгарада паслалі туды сватоў. У якасці прыклада можна прачытаць наступныя радкі:*

*Ад Палоты-ракі да сівога Дняпра,*

*Ад Бярозы да сіняга мора*

*Горад Полацк наш, быццам тая зара,*

*Зіхацеў над крывіцкім прасторам. )*

Як расказвае паэт пра дзяцінства Рагнеды? Якія жыццёвыя ўрокі атрымала яна з маленства?

*(Рагнеда расла прыгажуняй. Разам з дзяўчатамі яна гуляла, вадзіла карагоды, пускала вянкі на Купалле ў Палоту-раку.*

*З дзяцінства яна навучылася любіць і шанаваць сваю радзіму, сваю чалавечую годнасць. Гэта аўтар адлюстраваў у наступных радках:*

*Навучыла жыццё волю светлую піць*

*І ніколі не знацца з прымусам.*

*Навучыла зямля, як радзіму любіць,*

*Як любіць крывічан-беларусаў.)*

Як склаўся лёс гераіні?

*( Згодна летапісу, рукі Рагнеды прасілі князь Яраполк і князь Уладзімір. Рагнеда адмовіла Уладзіміру, так як ён быў сынам ключніцы. Выбрала Яраполка.*

*Уладзімір разгневаўся, сабраў войска і рушыў на Полацк. У бітве Полацк быў разбураны дашчэнту. У баі загінулі Рагвалод і абодва яго сыны. Рагнеду Уладзімір сілай прымусіў ісці за яго замуж. Ёй давялося стаць жонкай ненавіснага забойцы сваіх родных. )*

Што сведчыць пра свабодалюбівы характар Рагнеды, яе высокаразвітае пачуццё ўласнай годнасці, нежаданне прымірыцца з гвалтам, насіллем, здзекамі?

*( Гордая князёўна не магла дараваць забойства і знявагі. Аднойчы Рагнеда вырашыла забіць яго соннага. Уладзімір прачнуўся, адабраў кінжал. Разгневаны, ён загадаў ёй апрануць самае лепшае адзенне і чакаць смерці. Рагнеда так і зрабіла, але паклікала свайго сына Ізяслава, яшчэ хлопчыка, дала яму ў рукі меч. Гэта абараніла жанчыну, калі ў пакой увайшоў Уладзімір.*

*Яе разам з сынам адпусцілі на радзіму ў Полацкае княства, пабудавалі для іх горад Ізяслаўль.)*

Ці можам мы сцвярджаць, што Рагнеда сваім прыкладам паказала нашчадкам шлях да моцы духоўнай?

*( Несумненна, можам. Рагнеда не скарылася, не спалохалася. Яна даказала сваю чалавечую годнасць, прыналежнасць да свабодалюбівага роду полацкіх князёў.)*

Славеснае маляванне:

Звярніце ўвагу на рэпрадукцыю карціны Аляксея Марачкіна “Рагнеда”, размешчаную на фарзацы падручніка. Яой паўстае Рагнеда на карціне?

*(Рагнеда высокая статная жанчына. Левай рукой яна абапіраецца на меч, гатовая заўсёды бараніць сваю годнасць. Правай паказвае сыну Ізяславу на прасторы роднай зямлі, якую ён павінен шанаваць, любіць, бараніць, не забываць свае карані.)*

Параўнайце вобразы, створаныя мастаком Аляксеем Марачкіным і паэтам Лявонам Случаніным.

*( І на карціне мастака, і ў паэме Рагнеда – гордая, свабодалюбівая, нескароная. Выхаваная ў пашане і любові да роднай зямлі, яна засталася такой і ў летапісах, паўстае такой на жывапісных палотнах, у літаратурных творах.)*

1. ***Віктарына.***

***Настаўнік:*** У якасці замацавання сказанага на сённяшнім уроку прапаную вам віктарыну.

***Віктарына.***

* Як звалі бацьку Рагнеды?
* Якая рака дала назву Полацку?
* Назавіце пачуццё гераіні ў заключных радках урыўка з паэмы “Рагнеда”.
* Словазлучэнне “быццам тая зара” як мастацкі сродак.
* Пра якое народнае свята гаворыцца ў радках “А дзяўчаты на рэчцы пускалі вянкі..”?
* Аўтар твора “Славутая дачка Полацкай зямлі”.

(Рагвалод; Палата; туга; параўнанне; Купалле; Бутрамееў)

1. ***Заключнае слова настаўніка***: Завяршыць нашу сённяшню сустрэчу хачу словамі Скарыны: любіце і шануйце, як святыню, роднае слова, з якім вас “літасцівы Бог на свет пусціў; любіце бацькоўскую зямлю, дзе вы былі шскормлены і ўзгадаваны, і не шкадуйце сваіх сіл, каб дзейна і годна паслужыць свайму народу, бо “вера без справаў мёртвая”.

**ІІІ. Дамашняе заданне:**

 Зрабіць падборку вершаў пра Рагнеду, Ефрасінню Полацкую; прыгожа аформіць у камп’ютарным варыянце ці напісаць ад рукі.

Прачытаць верш М. Скоблы “Еўфрасіння Полацкая”, апавяданне С.Тарасава “Фрэскі”. Стар. 226 – 236.

 ЛІТАРАТУРА

1. Беларуская літаратура: вучэб. дапам. для 5-га кл. агульнаадукац. шк. з бел.і рус .мовамі навучання. – Мінск: Нар.асвета, 2003. – 399 с.
2. Мойса, Т.І. Вобраз Рагнеды ў беларускай літаратуры // Беларуская мова і літаратура, 2009, №6. – С.46 – 48.